Jarjabek, Dušan, poslanec NR SR (2016-09-08):
Ďakujem za slovo, vážený pán predsedajúci. Vážený pán predsedajúci, dovoľte mi, prosím, ako určenému spravodajcovi výboru predniesť správu Výboru Národnej rady Slovenskej republiky pre kultúru a médiá k návrhu na voľbu člena Rady pre vysielanie a retransmisiu, ako už bolo spomenuté, máme to pod tlačou 184. Člen Rady pre vysielanie a retransmisiu Ing. Peter Abrahám oznámil listom z 30. júna 2016 predsedovi Národnej rady Slovenskej republiky, že podľa § 9 ods. 1 písm. b) zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov sa vzdala funkcie člena rady. Predseda Národnej rady Slovenskej republiky sa listom č. 398/2016 z 28. júla 2016 obrátil na predsedov všetkých poslaneckých klubov, profesijné a občianske združenia pôsobiace v oblasti kultúry, periodickej tlače a ostatných prostriedkov verejných informácií, aby v určenej lehote predložili Výboru Národnej rady Slovenskej republiky pre kultúru a médiá návrhy kandidátov na člena rady. Výbor dostal tieto návrhy kandidátov na doplnenie rady. Budem čítať mená, ak dovolíte: PhDr. Jaroslav Buček, Mgr. Karol Haťapka, Mgr. Ľubomír Krno, Ing. Jozef Kubán, Mgr. Zoltán Pék. Podrobnosti o všetkých menovaných máte v návrhu pod tlačou 184. Výbor Národnej rady Slovenskej republiky pre kultúru a médiá posúdil predložené návrhy kandidátov na voľbu člena Rady pre vysielanie a retransmisiu a konštatoval, že všetci kandidáti spĺňajú požadované náležitosti a predložené návrhy sú v súlade s kritériami uvedenými podľa § 7 zákona č. 308/2000 Z. z. o vysielaní a retransmisii. Výbor Národnej rady Slovenskej republiky pre kultúru a médiá po zvážení týchto skutočností v prijatom uznesení č. 19 zo 6. septembra 2016 vyslovil súhlas s návrhom na voľbu člena Rady pre vysielanie a retransmisiu a odporúča Národnej rade Slovenskej republiky, aby 1. konštatovala, že a) v zmysle § 9 ods. 1 písm. b) zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov dňa 30. júna 2016 zaniklo členstvo v Rade pre vysielanie a retransmisiu členovi Rady Ing. Petrovi Abrahámovi, b) je potrebné zvoliť jedného člena rady, aby Rada pre vysielanie a retransmisiu mala 9 členov (§ 6 ods. 1 zák. č. 308/2000 Z. z o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov); 2. zvolila podľa § 6 ods. 1 a § 8 ods. 3 zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov jedného člena rady na obdobie do 13. 12. 2017; 3. uskutočnila opakovanú voľbu v prípade, že nebude zvolený člen z navrhovaných kandidátov. Do opakovanej voľby postupujú dvaja kandidáti, ktorí získali najvyšší počet hlasov. Počet kandidátov v opakovanej voľbe je minimálne dvojnásobok počtu členov, ktorých treba zvoliť. Pri rovnosti počtu hlasov postupujú všetci kandidáti, ktorí majú rovnaký počet hlasov. Súčasťou tejto správy je aj návrh na uznesenie Národnej rady Slovenskej republiky a v prílohe je zoznam kandidátov s požadovanými údajmi v predmetnej voľbe. Pán predsedajúci, ďakujem, otvorte, prosím, rozpravu, skončil som.